
ՀՀ Շիրակի մարզ                                                          25 նոյեմբեր, 2025 թ.
Ք. Գյումրի, Վարդանանց հր.1                                        ժամը՝ 15։00

2025 թվականի նոյեմբերի 25-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրու համայնքապետարանի աշխատակազմի քարտուղար Կարեն Մալխասյանը:
Հանրային  քննարկման  թեման՝ 
«Հայաստանի Հանրապետության Շիրակի մարզի Գյումրի համայնքի վարչական տարածքում տեղական տուրքերի և վճարների 2026թ.-ի դրույքաչափերը սահմանելու մասին» Գյումրի համայնքի ավագանու որոշման նախագիծ ։
Կարեն Մալխասյան
1. Հարգելի գործընկերներ, 
Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ gyumri@gyumri.am կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։
Այնուհետև Գյումրու համայնքապետարանի աշխատակազմի քարտուղար Կարեն Մալխասյանը զեկույցի ներկայացման համար հրավիրեց Գյումրու համայնքապետարանի աշխատակազմի առևտրի և սպասարկման ոլորտի համակարգման բաժնի գլխավոր մասնագետ Անի Մկրտչյանին:

  Անի Մկրտչյան
1. Հանրային լսման հարգելի մասնակիցներ,
Ձեր քննարկմանն եմ ներկայացնում «Հայաստանի Հանրապետության Շիրակի մարզի Գյումրի համայնքի վարչական տարածքում տեղական տուրքերի և վճարների 2026 թվականի տեսակները և դրույքաչափերը սահմանելու մասին» Գյումրի համայնքի ավագանու որոշման նախագիծը:Սույն որոշման ընդունումը պայմանավորված է «Տեղական ինքնակառավարման մասին» օրենքի 18-րդ հոդվածի 1-ին մասի 18-րդ և 19-րդ կետերի դրույթների կատարման անհրաժեշտությամբ: Որոշումը կրում է նորմատիվ բնույթ և նախատեսված է համայնքի վարչական տարածքում անորոշ թվով անձանց համար պարտադիր վարքագծային կանոններ սահմանելու համար՝ համաձայն «Նորմատիվ իրավական ակտերի մասին» օրենքի 2-րդ հոդվածի 1-ին մասի պահանջի։ Նախագիծը նպատակ ունի կարգավորելու տեղական տուրքերի և վճարների սահմանման ու գանձման հետ կապված հարաբերությունները, ինչպես նաև ապահովելու համայնքի բյուջեի եկամտային մասի կայունությունը։Նշեմ, որ նախագիծը, համեմատած 2025 թվականին ընդունված համանման որոշման հետ, ենթարկվել է մի քանի փոփոխությունների։ Մասնավորապես, առաջարկվում է տեղական վճարների շարքում սահմանել նոր վճարի տեսակ՝ այն է ՝ hամայնքի վարչական տարածքում շենքերից, շինություններից դուրս ավտոմատ ինքնասպասարկող սարքերի միջոցով առևտուր իրականացնելու կամ ծառայություններ մատուցելու նպատակով համայնքի տարածքում ավտոմատ ինքնասպասարկող սարքերի, այդ թվում՝ բանկոմատների, վճարային տերմինալների կամ այլ դիսպենսերների տեղադրման թույլտվության համար՝ յուրաքանչյուր ամսվա համար՝ մեկ սարքավորման համար՝սահմանվում է 15 հազար ՀՀ դրամ։
  Կարեն Մալխասյան
1. Կա՞ն հարցեր։


Լիզա Գասպարյան
1. Տիկին Մկրտչյան, որքան տեղյակ եմ, ավտոկայանատեղիների նախագիծը 2026-ին է, չէ՞։ Եթե հիշում եք, մենք նախորդ անգամ դեմ արտահայտվեցինք, որովհետև չկային կոնկրետ իրականացման մեխանիզմները, այլապես մենք չէինք մերժի։ Բայց կուզենամ մանրամասն իմանալ, թե ինչ ձևաչափով և ինչպես է իրականացվելու՝ օնլայն վճարային համակարգով, թե այլ կերպ։ Դա շատ է հետաքրքրում մեզ։ Այնպես չլինի, որ տուրքի մասին նախագիծը ընդունենք, և վաղը, մյուս օրը քաղաքի տարբեր փողոցներում տեսնենք, որ ինչ–որ մեկը արկղ է դրել, «պարկովկա» է ստեղծել, և գիտեք, թե այդ ստվերային վիճակը ինչպես է իրականանում։ Շնորհակալ եմ։
Անի Մկրտչյան
1. Ձեզ էլ շնորհակալություն, ուրեմն այո, տեղական վճարը սահմանելիս նաև ուղեկցող նախագիծ ենք ներկայացնելու՝ ավտոկայանատեղիների կազմակերպման վերաբերյալ, սակայն այս պահին, այս ներկայացվող նախագծի հետ այն որևէ առնչություն չունի, ավելի ճիշտ առնչություն ունի, սակայն այս պահին դա չենք քննարկում, ուստի ես լիազորություններ չունեմ տվյալ հարցին պատասխանելու և մեկնաբանելու համար։
Կարեն Մալխասյան
1. Ես լրացում կանեմ, տիկին Գասպարյան, դուք շատ ճիշտ եք, նախորդիվ այդ նպատակով հանվեց նախագիծը, այսօր այս փուլին մենք ներկայացնում ենք տեղական տուրքերն  ու վճարները, դրա հետ մեկտեղ մշակում ենք նաև թե ինչ կանոնակարգով ենք այդ գումարները գանձվելու, նախնական քննարկում էտեղի ունենալու խմբակցությունների հետ, քանի որ կա նախորոք պայմանավորվածություն, հետո այդ նախագիծը բերվելու է ավագանու քննարկմանը։
Լիզա 	Գասպարյան
1. Շնորհակալ եմ, և ևս մի մանրամասնում, պարոն Մալխասյան, առևտրի հետ կապված նախորդ անգամ էլ տիկին Մկրտչյանը կհիշի, որ բավականին երկար մենք հանձնաժողովում քննարկում ունեցանք, որովհետև ամեն դեպքում, որքան հիշում եմ, մենք այդ կանոնակարգը էլի չունեինք, թե ինչպես է այդ առևտուրը իրականացվում, ինչպես է հարկվում։ Խոսվեց նաև քաղաքի տեսքի մասին՝ միջուկի առումով, այդ մեծ գլխով տիկնիկները, Ֆռունզի դեմքով այդ տիկնիկները, որ թվում է թե գեղեցիկ են, բայց հակառակը կարծես արժեզրկում են մեր մեծություններին: Ամեն դեպքում այդ շրջիկ առևտրի և սուրճի ապարատների հետ կապված, պարոն Մալխասյան, դուք ևս կփաստեք, նախկինում եղել է փորձ, հանրային ճնշմամբ մենք հասանք արդյունքի, որ Յոթ Վերք եկեղեցու դիմացի այդ սուրճի ապարատը հանեցինք, որովհետև մեկ  օր սոցիալական հարթակներում մեծ աղմուկ բարձրացավ, բայց  հետո   չգիտես ինչու ավելի մուգ գույնով, որ երևի թե շատ տեսանելի չլինի, նորից ի հայտ եկավ։ Գոնե պատմական միջուկը պետք է պահենք, պահպանենք, էլի դեմ չենք թող մյուս հատվածներում՝ ավելի բանուկ, շուկային կից վայրերում, լինեն այդ ապարատները։ Բայց այս գոտիավորման հետ կապված էլ, ինչ որ նախագիծ բերենք, քննարկենք։
Անի Մկրտչյան
1. Շրջիկ առևտրի հետ կապված, մենք ունենք նորից նախագիծ: Նախագիծը ուղարկվել է նաև արդարադատության նախարարություն՝ պետական իրավական փորձաքննություն ստանալու համար, ըստ այդմ հետագայում կներկայացվի ավագանուն՝ հանձնաժողովներում քննարկելու համար, երևի մինչև 2026 թվականը։
Կարեն Մալխասյան
1. Մենք տուրքերը ներկայացնելու ժամանակ, կներկայացնենք նաև ինչպես  ավտոկայանատեղիների կարգավորման նախագիծը, այնպես էլ շրջիկ առևտուրը կանոնակարգող նախագիծը։ Այլ հարցե՞ր։
Լիզա Գասպարյան
1. Եթե չկան հարցեր, ես էլի մեկ բան ասեմ կարևոր։ Պարոն Մալխասյան, դուք էլ նկատած կլինեք,  նաև բաժնի պատասխանատուներն էլ են այստեղ, արդեն 3 ամիս քաղաքում՝ բանուկ հատվածում, փակցված  են ցուցանակներ, և լրատվամիջոցները ևս անդրադարձել են, Մաքսիմ Գորկու անվան այգուն, որը մենք չունենք։ Մեր փորձագետը 2-3 ամիս գրություններ ուղարկեց, բայց պատասխան չստացանք, ես՝ ինքս բաժիններ եմ զանգել, թե ով է տեղյակ, ով է թույլ տվել այդ  ցուցանակները փակցնել,  բայց մինչև օրս մենք չենք ստացել քաղաքապետարանից ոչ մի պատասխան։ Մտածում ենք, որ ինչոր մեկը գրանտ է շահել, գուցե տուրիզմի զարգացմանն է ուղղված և այլն, բայց վաղը կարող է մեկը էլի գրանտ շահի, էլի քաղաքի բանուկ հատվածում ցուցանակներ խփվեն, որոնց վրա կլինեն նարկոմանիայի քարոզմունք, հազար ու մի բան՝ վատ բովանդակությամբ։Ամոթ է, որ այդ ցուցանակը փակցված է  և քաղաքապետարանից 3 ամիս մենք պատասխան չստացանք։ Շնորհակալ եմ, եթե պատասխանեք,  լավ կլինի։
Կարեն Մալխասյան
1. Շնորհակալություն, Ձեր դիտարկումների համար, բայց մենք այդ ձեռագրով չենք աշխատում, որ 3 ամիս պատասխան չուղարկենք։ Ես կճշտեմ,  թե ինչն է խնդիրը, որովհետև հենց երեկ ֆեյսբուքյան օգտատերերից ինձ էլ էին ուղարկել այդ նկարները և ուզում էին ճշտել։ Համապատասխան բաժիններին իմ կողմից հանձնարարական եղել է, հետևողական կլինենք և այդ հարցը միանշանակ կկարգավորենք։ Ձեր գրությանն էլ կպատասխանենք։ Այլ հարցե՞ր, ելույթնե՞ր։ Շնորհակալ եմ բոլորիդ մասնակցության համար, հանրային քննարկումը համարում եմ  փակված։

